PATVIRTINTA

Vilniaus rajono savivaldybės

administracijos direktoriaus

2023 m. liepos 3 d.

Įsakymu Nr. A27(1)-1537

**VILNIAUS RAJONO SAVIVALDYBĖS ADMINISTRACIJOS LĖŠŲ NAUDOJIMO**

**Komisijos Darbo reglamentas**

**I SKYRIUS**

**BENDROSIOS NUOSTATOS**

1. Šis reglamentas nustato Vilniaus rajono savivaldybės (toliau - Savivaldybė) administracijos lėšų naudojimo komisijos (toliau - Komisija) darbo organizavimą ir sprendimų miestų ir gyvenviečių tvarkymui; religinėms bendruomenėms; socialinei apsaugai, kultūrai ir sportui; žemės ūkiui; finansavimo skyrimo priėmimą.

2. Komisija yra kolegialus organas, savo veiklą grindžia skaidrumo, objektyvumo, nepriklausomumo, teisėtumo, protingumo ir nešališkumo principais.

3. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, Vilniaus rajono savivaldybės administracijos lėšų naudojimo tvarkos aprašais, patvirtintais Vilniaus rajono savivaldybės tarybos 2022 m. birželio 30 d. sprendimu Nr. T3-176 (toliau – Aprašai) ir šiuo Reglamentu.

4. Komisijos išvados ir siūlymai teikiami Vilniaus rajono savivaldybės administracijos direktoriui ir yra rekomendacinio pobūdžio.

**II SKYRIUS**

**KOMISIJOS SUDARYMAS IR DARBO ORGANIZAVIMAS**

5. Komisija sudaroma Savivaldybės administracijos direktoriaus įsakymu iš ne mažiau negu 5 Savivaldybės administracijos skyrių atstovų.

6. Savivaldybės administracijos direktorius tvirtina Komisijos darbo reglamentą, skiria

Komisijos pirmininką, pirmininko pavaduotoją, sekretorių ir narius.

7. Komisijos veiklos forma yra posėdžiai. Posėdžiai vyksta Komisijos pirmininko nustatytu laiku.

8. Komisijai vadovauja pirmininkas. Jeigu pirmininkas nedalyvauja posėdyje, posėdžiui vadovauja Komisijos pirmininko pavaduotojas.

9. Komisijos pirmininko pavaduotojas surašo posėdžių protokolus.

10. Komisijos sekretorius patikrina ar pateikti visi reikiami dokumentai, esant reikalui susisiekia su prašymo teikėju dėl papildomų ir/ar pataisytų dokumentų pateikimo, rengia Savivaldybės administracijos direktoriaus įsakymų projektus.

11. Komisijos posėdžiai rengiami pagal poreikį.

12. Apie rengiamą Komisijos posėdį visi Komisijos nariai informuojami elektroniniu paštu.

13. Komisija nagrinėja prašymus ir teikia siūlymus administracijos direktoriui.

14. Administracijos direktorius priimą sprendimą.

15. Komisijos posėdis laikomas teisėtu, jeigu jame dalyvauja ne mažiau kaip pusė Komisijos narių.

16. Komisijos sprendimai priimami posėdyje dalyvaujančių narių balsų dauguma atviru balsavimu. Balsams pasiskirsčius po lygiai, lemia Komisijos pirmininko balsas. Komisijos sprendimai įforminami protokolu. Komisijos posėdžio protokolą pasirašo Komisijos pirmininkas ir dalyvaujantys komisijos nariai.

17. Komisijos posėdis gali vykti tiesiogiai ar netiesiogiai (nuotolinių būdu), Komisijos sprendimu gali būti inicijuota rašytinė sprendimų priėmimo procedūra šia tvarka:

17.1. Komisijos pirmininko pavaduotojas elektroniniu paštu išsiunčia Komisijos nariams svarstomo klausimo dokumentus;

17.2. Komisijos nariai elektroniniu paštu turi pareikšti savo nuomonę pateiktu klausimu per 2 darbo dienas nuo dokumentų pateikimo;

17.3. jeigu per Reglamento 17.2. papunktyje nurodytą terminą nuomonė nepareiškiama, laikoma, kad Komisijos narys pritaria svarstomam klausimui.

**III SKYRIUS**

**KOMISIJOS FUNKCIJOS, TEISĖS IR PAREIGOS**

18. Komisija atlieka šias funkcijas:

18.1. nagrinėja prašymų dėl lėšų skyrimo pagrįstumą, ar prašymas atitinka tvarkos aprašų nustatytus reikalavimus;

18.2. įvertinusi prašymo turinį ir pagrįstumą per 15 darbo dienų išnagrinėja prašymą ir pateikia siūlymą Savivaldybės administracijos direktoriui dėl lėšų skyrimo.

19. Komisija, vykdydama savo funkcijas, turi teisę:

19.1. pareikalauti iš subjekto, kurio prašymas vertinamas, papildomos informacijos, susijusios su prašymo svarstymu. Prašymo teikėjas per Komisijos nustatytą terminą privalo pateikti šią informaciją. Nepateikus prašomos informacijos, prašymas nenagrinėjamas.

19.2. prašyti prašymo teikėjo patikslinti pateiktą informaciją;

19.3. siūlyti Savivaldybės administracijos direktoriui prašymą: netenkinti, tenkinti, tenkinti iš dalies.

19.4. siūlyti nustatyti kriterijus dėl finansavimo skyrimo dydžių.

20. Savivaldybės administracija atskiru įsakymu gali sustabdyti Komisijos įgaliojimus arba atskirus jos sprendimus bei keisti jos sudėtį.

**IV SKYRIUS**

**BAIGIAMOSIOS NUOSTATOS**

21. Komisijos narys, pažeidęs šį Reglamentą, atsako teisės aktų nustatyta tvarka.

22. Reglamentas keičiamas, papildomas ar pripažįstamas netekusiu galios Savivaldybės administracijos direktoriaus įsakymu.

23. Komisijos dokumentai saugomi Lietuvos Respublikos teisės aktų nustatyta tvarka.